**020 46 DIREKCIJA ZA KORIŠTENJE SLUŽBENIH ZRAKOPLOVA**

**OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Direkcija za korištenje službenih zrakoplova ostvaruje prihode:

* u okviru skupine prihoda 67 Prihodi iz proračuna te izvora financiranja 11 Opći prihodi i primici. U prvom polugodištu 2024. godine prihodi iz proračuna ostvareni su u iznosu 903.305,54 eura.
* u okviru skupine prihoda 63 Pomoći iz inozemstva (darovnice) i od subjekata unutar općeg proračuna te izvora financiranja 51 Pomoći EU. U prvom polugodištu 2024. godine navedeni prihodi su ostvareni u iznosu 28.028,05 eura. Sredstva se odnose na refundacije korištenja službenog zrakoplova delegata EV i VEU za prisustvovanje sastancima EV.

**RASHODI I IZDACI**

Planirani rashodi odnose se na poštivanje propisanih procedura ulaganja u stručne kadrove, održavanje službenog zrakoplova te on-time zadovoljavanje potreba korisnika službenog zrakoplova.

Ukupni rashodi u prvom polugodištu 2024. godine izvršeni su u iznosu 931.333,59 eura, što je 27,79% ukupno planiranih financijskih sredstava za 2024. godinu. U odnosu na isto razdoblje prethodne godine ukupni rashodi su veći za 19,97%.

**Rashodi poslovanja**

Rashodi poslovanja u prvom polugodištu 2024. godine izvršeni su u iznosu 931.333,59 eura, što je 28,09% planiranih financijskih sredstava za 2024. godinu u okviru rashoda poslovanja. U odnosu na isto razdoblje prethodne godine rashodi poslovanja su veći za 20,70%.

***Rashodi za zaposlene***

Rashodi za zaposlene u prvom polugodištu 2024. godine izvršeni su u iznosu 425.950,30 eura što je 48,42% planiranih financijskih sredstava za zaposlene. U odnosu na isto razdoblje prethodne godine rashodi za zaposlene su povećani za 26,63%. Spomenuto povećanje posljedica je povećanja broja djelatnika, povećanja osnovice sukladno Dodatku III. Kolektivnog ugovora za državne službenike i namještenike (Narodne novine, broj 128/2023), povećanja koeficijenata državnim službenicima sukladno Zakonu o plaćama u državnoj službi i javnim službama („Narodne novine“ broj 155/2023) i Uredbi o nazivima radnih mjesta, uvjetima za raspored i koeficijentima za obračun plaće u državnoj službi (“Narodne novine” broj 22/2024), isplate godišnje nagrade za uskršnje blagdane sukladno Dodatku III. Kolektivnom ugovoru za državne službenike i namještenike (Narodne novine, broj 128/2023), isplate većeg broja jubilarnih nagrada, regresa i pomoći za smrtni slučaj i dugo bolovanje.

***Materijalni rashodi***

Materijalni rashodi u prvom polugodištu 2024. godine izvršeni su u iznosu od 505.358,62 eura što je 20,76% planiranih financijskih sredstava za 2024. godinu u okviru materijalnih rashoda. U odnosu na isto razdoblje prethodne godine materijalni rashodi su veći za 16,13%.

Spomenuto povećanje posljedica je troškova inicijalnog simulatora i školovanja CAT II za novozaposlenog pilota, povećanog korištenja službenog zrakoplova Republike Hrvatske, povećanja rashoda za gorivo uslijed većeg broja službenih putovanja u zemlji i inozemstvu, povećanih troškova za sate rada APU-a, sata rada motora te zbog podmirenja razlike minimalnih sati rada motora.

U prvom polugodištu 2024. godine sredstva su utrošena na: službena putovanja, ZET prijevoz, edukacije stručnog osoblja Direkcije, nabavu materijala za održavanje zrakoplova, uredske potrepštine, fotokopirni papir, materijal za higijenske potrebe i njegu, licence za stručnu literaturu, režijske i komunalne troškove, nabavke zaštitnih rukavica i naočala sukladno osiguranim sredstvima te internom Pravilniku o radnoj odjeći, troškova najma alata za testiranje stall protection sustava, troškova provođenja poslova savjetovanja i usklađivanja operativnog priručnika sa zakonskom regulativom vezano za sustav sigurnosti i kvalitete u zračnom prometu te obavljanja poslova zamjenika sms managera, troškove angažiranja vanjskih suradnika, naknade za posredovanje uslijed nabave veće količine dijelova i materijala za popravak zrakoplova, premije osiguranja pilota i službenog zrakoplova, reprezentaciju, catering i aerodromske usluge.

***Financijski rashodi***

Financijski rashodi u prvom polugodištu 2024. godine izvršeni su u iznosu od 24,67 eura što je 2,61% planiranih financijskih sredstava za 2024. godinu u okviru financijskih rashoda. Sredstva se odnose na zatezne kamate za Mastercard karticu te režijske i telekomunikacijske troškove.